 NA MARY WANGARI SHIRIKA la ndege la Kenya Airways (KQ) kwa mara nyingine tena limegonga vichwa vya habari baada ya ndege iliyokuwa ikielekea Kigali, Rwanda kushindwa kutua mara mbili na kulazimika kupiga abautani kurejea katika jiji kuu la Nairobi. Taarifa ya KQ iliyofikia Taifa Jumapili imesema kuwa ndege kwa jina KQ 478 ililazimika kurejea Nairobi baada ya kushindwa kutua nchini Rwanda kutokana na hali mbaya ya hali ya hewa. “Kampuni ya Kenya Airways (KQ) inathibitisha kuwa mnamo Desemba 17, 2023, karibu saa mbili kasorobo (Saa za Afrika Mashariki) KQ 478 iliyopangiwa safari kutoka Nairobi hadi Kigali, ilikumbana na ukungu na hali mbaya ya hewa ilipokuwa ikielekea kutua katika Uwanja wa Ndege wa Kimataifa wa Kigali,” imesema KQ kupitia taarifa iliyotumwa Jumapili. Kulingana na Idara ya Mawasiliano, wahudumu wa KQ walikata kauli ya kurejea kutokana na sababu za kiusalama ambapo ndege hiyo ilitua salama jijini Nairobi saa nne kasoro dakika 10 (Saa za Afrika Mashariki). “Baada ya kujaribu kutua mara mbili bila mafanikio, marubani waliamua kurejea Nairobi kwa usalama wa abiria na wahudumu waliokuwemo kwenye ndege hiyo,” ilisema. Huku ikifafanua kwamba visa vya ndege kurejea ikiwa hewani ni mchakato unaoruhusiwa kwa sababu za kiusalama, KQ ilisema kuwa “abiria wamehamishwa kwenye ndege itakayofuata”. “Tunaomba radhi kwa dhati wageni wetu kwa usumbufu huo na kuwahakikishia wateja wetu kwamba tunapatia kipaumbele usalama wao.” Haya yamejiri huku wasiwasi ukizuka kuhusu KQ almaarufu kama ‘The Pride of Afrika’ yaani ‘Fahari ya Afrika’ kutokana na kuongezeka kwa matatizo yanayokumba shirika hilo katika siku za hivi majuzi yanayoonekana kuathiri taswira ya shirika hilo nchini na kimataifa. Mnamo Ijumaa, jamaa na familia za abiria waliokuwa wakisafiri kuelekea Dubai kutoka Nairobi walikumbwa na taharuki safari yao ilipokatizwa ghafla na ndege kurejea. Usimamizi wa KQ ulifafanua kuwa maafisa wake wa kudhibiti trafiki katika Uwanja wa Ndege wa Kimataifa wa Jomo Kenyatta (JKIA), walikumbana na mabaki ya tairi walipokuwa wakikagua mkondo wa ndege mwendo wa saa tatu na dakika ishirini jioni. Mabaki hayo yaligunduliwa kuwa ya tairi ya ndege ya KQ 310 iliyokuwa imeondoka Nairobi kuelekea Dubai. “Timu ya operesheni ya KQ iliwasiliana na wahudumu wa ndege na kuafikiana kuhusu sababu za kiusalama kwa kurejea Nairobi kwa ukaguzi wa kina kiufundi,” ilisema KQ. Soma Pia: Jinsi aibu ndogondogo za Kenya Airways, JKIA zinavyochoma picha kwa nchi isiyohitaji stakabadhi ya viza You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  